Saint-Malo

St. Malo (Saint-Malo) je s svojim srednjeveškim jedrom in ozkimi tlakovanimi uličicami zanimivo pristaniško mesto in občina v severozahodni francoski regiji Bretanji, podprefektura departmaja Ille-et-Vilaine. Leta 2017 je mesto imelo 46.097 prebivalcev. Geografija Mesto leži na desnem bregu estuarija reke Rance, tik ob njenem ustju. Stari, srednjeveški del mesta je obdan s širokim obzidjem, po katerem se je mogoče sprehajati in občudovati pogled na mesto in zaliv. Saint Malo je najpomembnejše pristanišče severne Bretanje in priljubljeno letovišče v poletnem času. V mestu živi 50.000 stalnih prebivalcev, toda v poletnem času naraste število na 200.000. Zelo zanimiv je velik razpon plimovanja. Pomladansko plimovanje je včasih visoko tudi več kot 15 m in morje se tedaj razlije preko nasipov. Uprava Saint-Malo je sedež dveh kantonov: Kanton Saint-Malo 1 (del občine Saint-Malo, občini Cancale, La Gouesnière, Saint-Coulomb, Saint-Méloir-des-Ondes Kanton Saint-Malo 2 (del občine Saint-Malo, Dinard, Le Minihic-sur-Rance, Pleurtuit, La Richardais, Saint-Briac-sur-Mer, Saint-Jouan-des-Guérets, Saint-Lunaire Zgodovina Saint-Malo je bil v srednjem veku utrjen otok na ustju reke Rance in je s tem nadziral celotni zaliv severno od njega. Utrdba Aleth južno od sedanjega središča mesta je nadzorovala dostope k reki že v predrimskem obdobju. Sodobni Saint-Malo izvira iz samostanske naselbine, ustanovljene od sv. Aarona in Brendana v zgodnjem 6. stoletju, samo ime pa je dobilo po nasledniku sv. Maloju. V kasnejših stoletjih je postal razvpit po piratih. Proti koncu 16. stoletja je bila za kratek čas celo razglašena republika, poznana po sloganu "ne Francozi, ne Bretonci, ampak Malojci". V tem času so bile angleške ladje, če so hotele pluti skozi Rokavski preliv, primorane plačevati davek mestu, ki je s tem počasi obogatelo. V njem je živel francoski raziskovalec Jacques Cartier (1491–1557), ki je plul po Reki sv. Lovrenca in obiskal ozemlje Quebeca in Montreala ter s tem bil priznan kot odkritelj Kanade. Od tam so bili tudi prvi kolonisti Falklandskih otokov iz 18. stoletja; špansko ime Islas Malvinas izhaja iz francoskega Îles Malouines. Kraj je bil med drugo svetovno vojno močno poškodovan, vendar je bil po njej med letoma 1948–1960 zelo dobro obnovljen. Zanimivosti mestno obzidje (La Ville Intra-Muros), grobnica francoskega pisatelja Chateaubrianda na otoku Ile de Grand Bé, Stolnica sv. Vincenta Ferrerja, Akvarij, eden od glavnih akvarijev v Franciji, Petit Bé, kamnit otoček s trdnjavo iz leta 1667, Stolp Solidor v Saint-Servanu zgrajen med 1369 in 1382: stavba iz 14. stoletja, ki hrani zbirko dokumentov o zgodovini plovbe okoli rta Horn. Veliko maket, navtične instrumente in predmete, ki so jih jadralci prinesli s potovanj. Osebnosti Jacques Cartier (1491–1557), pomorščak, raziskovalec severne Amerike, Bertrand-François Mahé de La Bourdonnais (1699–1753), admiral, guverner Maskarenov, Julien Offray de La Mettrie (1709–1751), zdravnik, filozof. Mednarodne povezave Saint-Malo ima uradne povezave (pobratena/sestrska mesta oz. mesta-dvojčki) z naslednjimi kraji po svetu: Port Louis, Mauricius (1999) Gaspé, Quebec, Kanada (2009) Saint-Malo, Quebec, Kanada St. Malo, Manitoba, Kanada Cowes, Isle of Wight, Združeno kraljestvo Gniezno, Poljska Galerija Glej tudi seznam mest v Franciji Mont Saint Michel Sklici Zunanje povezave Uradna stran (francosko) Prostorski prikaz